**Lisäkilpirauhasen gammakuvaus**

**Tutkimuspaikka**

Sisäänkäynti on sairaalan pääovesta F1. Kuvantaminen sijaitsee pääaulasta eteenpäin ja vasemmalla. Ilmoittaudu kuvantamisen tiloissa olevalla ilmoittautumisautomaatilla Kela-kortilla tai muulla virallisella henkilöllisyystodistuksella. Siirry odottamaan odotusaulaan 8.

Korut ja arvoesineet pyydämme jättämään kotiin.

**Yleistä**

Tutkimuksella selvitetään lisäkilpirauhasen toimintaa, muotoa ja kokoa. Tutkimustuloksesta lähetetään lausunto hoitavalle lääkärille.

**Tutkimukseen valmistautuminen**

Noudata mahdollista hoitavan lääkärin antamaa lääketauko-ohjetta.

* Thyroxin keskeytetään 2 viikkoa ennen tutkimusta. Kilpirauhasen poiston jälkeistä tyroksiinihoitoa ei keskeytetä.
* Tyrazol keskeytetään 3 vrk ennen tutkimusta.
* Cincacalcet keskeytetään 2 viikkoa ennen tutkimusta.
* Jodipitoiset varjoaineet tai runsas jodin käyttö heikentävät radiolääkkeen kertymistä kilpirauhaseen, siksi niiden käyttöä tulisi välttää ennen tutkimusta. Röntgenvarjoaineiden lisäksi jodia sisältäviä lääkkeitä tai valmisteita ovat esim. joditabletit, rytmihäiriölääke amiodaroni (Cordarone) ja merilevätabletit sekä merilevää sisältävä sushi-ateria.
* Ruokasuolaa, joka sisältää jodia, voi käyttää normaalisti.
* Yliherkkyys jodipitoisille aineille ei ole este tutkimukselle.

**Tutkimuksen suorittaminen**

Kyynärtaipeen suoneen laitetaan kanyyli, jonka kautta annetaan radioaktiivinen tutkimusaine.  
Kaulan aluetta kuvataan 2,5 tunnin kuluttua lääkkeen annosta noin tunnin ajan. Kuvauksen aikana kanyylin kautta annetaan annos toista radioaktiivista tutkimusainetta.

Kuvauksen jälkeen on noin tunnin tauko, jonka jälkeen kaulan aluetta kuvataan vielä 10 minuuttia. Tutkimukseen tulee varata aikaa noin 6 tuntia.

Merkkiaineen pisto vastaa verikokeen ottoa, muuten tutkimus on kivuton.

**Jälkitoimenpiteet**

Käytettävälle merkkiaineelle ei ole todettu sivu- eikä jälkivaikutuksia. **Tutkimusaineelle ei ole tavattu yliherkkyyttä**.  
  
Jos sinulla on **verikokeissa** käynti, ilmoita siitä **isotoopin hoitajalle.**

Tutkimuksen aikaiset odotusajat voit olla vapaasti sairaala-alueella tai käydä esim. kaupunkiasioilla voinnin mukaan.

Tutkimuspäivänä sinun on suositeltavaa juoda nestettä normaalia runsaammin ja käydä tyhjentämässä virtsarakko mahdollisimman usein, näin merkkiaine poistuu kehosta nopeammin.

Jos olet lähdössä tutkimuspäivänä tai sitä seuraavana päivänä ulkomaille, pyydä isotoopista todistus tullia varten.

**Tutkimuspäivänä et saa olla läheisessä kontaktissa pienten lasten ja raskaana olevien naisten kanssa.**

**Naisille**

Emme yleensä tee tutkimusta, mikäli olet raskaana tai epäilet olevasi raskaana. Ilmoita asiasta hoitavaan yksikköön, niin tutkimus siirretään sopivaan ajankohtaan.

Radioaktiivinen tutkimusaine erittyy äidinmaitoon. Imetyksessä on pidettävä vuorokauden tauko.

**Yhteystiedot**

Perumattomasta ajasta peritään sakkomaksu. Peruminen on tehtävä viimeistään edellisenä päivänä klo 12 mennessä lähettävän yksikön takaisinsoittonumeroon: \_\_\_\_\_\_\_\_\_\_\_\_\_\_\_\_

Tutkimukseen valmistautumiseen liittyvissä asioissa olkaa yhteydessä suoraan isotooppiyksikköön. Olemme tavoitettavissa arkipäivisin klo 7.30–14:30. Puhelinnumero 044 797 4857.